UDHËZIMI  I PËRBASHKËT

Nr.54, datë 18.3.2002

PËR FUNKSIONIMIN E SHËRBIMIT TË POLICISË GJYQËSORE  NË POLICINË TATIMORE
Mbështetur në nenin 17 të ligjit nr.8677, datë 2.11.2000 ”Për organizimin dhe  funksionimin e Policisë Gjyqësore”:

URDHËROJMË:

1. Shërbimet e Policisë Gjyqësore në rajone e të Policisë Tatimore ushtrojnë veprimtari procedurale sipas kompetencave lëndore dhe/ose tokësore të tyre brenda juridiksionit të prokurorive të ngritura pranë gjykatës së shkallës së parë.

2. Shërbimet e Policisë Gjyqësore në Drejtorinë e Policisë Tatimore, në Drejtorinë e Përgjithshme të Tatimeve ushtrojnë veprimtarinë e tyre procedurale në të gjithë territorin e vendit, në çdo rast brenda juridiksionit  dhe nën drejtimin e prokurorisë kompetente.

3. Shërbimet e Policisë Gjyqësore gjatë ushtrimit të veprimtarisë procedurale  ruajnë hierarkinë që kanë në ndërtimin  administrativ të strukturave të Policisë Tatimore.

4. Drejtuesit e shërbimeve të Policisë Gjyqësore në Policinë Tatimore përgjigjen përpara prokurorëve që drejtojnë hetimet për zbatimin e detyrave  prej vartësve të tyre.

5. Me autorizim të prokurorit që drejton hetimet, drejtuesit e shërbimeve të Policisë Gjyqësore kontrollojnë realizimin dhe afatet e zbatimit të detyrave të urdhëruara dhe/ose të deleguara.

6. Drejtuesit e shërbimeve të Policisë Gjyqësore të të gjitha niveleve u paraqesin  menjëherë titullarëve të prokurorëve kompetentë listën emërore të oficerëve të Policisë Gjyqësore që janë në varësi të tyre, duke përcaktuar rolin dhe profilizimin e secilit.

7. Drejtuesit e shërbimeve të Policisë Gjyqësore në Policinë Tatimore njoftojnë 10 ditë përpara drejtuesit e prokurorive kompetente në rastet kur transferohen oficerët e Policisë Gjyqësore për nevoja pune.

8. Kur gjykohet bashkërisht se transferimet e oficerëve të Policisë Gjyqësore në Policinë Tatimore mund të sjellin pasoja në ecurinë e hetimeve vendoset pezullimi i përkohshëm i transferimeve deri në përfundim të hetimeve.

9. Oficerët dhe agjentët e shërbimeve gjyqësore në Policinë Tatimore realizojnë veprimtarinë e tyre procedurale me iniciativë, urdhër apo delegim të prokurorit dhe mbajnë përgjegjësi për zbulimin,  hetimin dhe  dokumentimin në rrugë procedurale të veprave penale që do të delegohen.

10. Aktet procedurale të përpiluara nga oficerët dhe agjentët e Policisë Gjyqësore i referohen prokurorit kompetent, sipas mënyrës dhe kërkesave të  përcaktuara në Kodin e Procedurës  Penale. Këto akte dërgohen menjëherë bashkëngjitur me shkresë të drejtuesit të shërbimeve të Policisë Gjyqësore ku janë kryer veprimet procedurale, por jo më vonë se 24 orë nga momenti i marrjes dijeni për veprën penale.

11. Gjatë fazave të  hetimeve paraprake, hetimi gjyqësor e deri sa gjykata jep vendim të formës së prerë, oficerët e Policisë Gjyqësore që hetojnë ose kanë kryer hetimet përgjigjen para prokurorëve kompetentë për kryerjen me cilësi të detyrave që mund t’u ngarkohen në vazhdimësi.

12. Kur prokurori i çështjes dhe drejtuesi i shërbimit të Policisë Gjyqësore e vlerësojnë të nevojshme, oficerët e Policisë Gjyqësore që kanë kryer hetimet  marrin pjesë dhe gjatë seancave të hetimit gjyqësor, për të ndihmuar prokurorin në paraqitjen e provave.

13. Për ecurinë e hetimeve, si dhe para marrjes së vendimeve për pushimin, pezullimin apo dërgimin për gjykim të procedimeve, prokurori  kompetent organizon analiza, në të cilat raportojnë drejtuesit dhe oficerët e  shërbimeve  të Policisë Gjyqësore që kanë bërë  hetimin.
14. Në rastet kur në të njëjtat hetime janë përfshirë edhe oficerë të seksioneve të Policisë Gjyqësore pranë prokurorive, respektohen kërkesat e përcaktuara në pikat 11,12 dhe 13 të këtij udhëzimi.

15. Shërbimet e Policisë Gjyqësore në Policinë Tatimore dhe seksionet e Policisë Gjyqësore pranë prokurorive, çdo tre muaj shkëmbejnë informacione ndërmjet tyre për çështje që lidhen me:

- gjendjen e përgjithshme të kriminalitetit,
- tendencat më  shqetësuese të tij,
- marrjen e masave parandaluese,
- si dhe çdo problem tjetër që është me interes, në kuadrin e përgjithshëm të punës për parandalimin e  veprimtarive kriminale.
16. Shkëmbimi i ndërsjellë i informacioneve, nëpërmjet shërbimeve të Policisë Gjyqësore në Policinë Tatimore dhe i seksioneve të Policisë Gjyqësore pranë prokurorive realizohet për verifikime që lidhen me:

- implikime të tjera për autorët ose autorë të tjerë të veprave penale;
- rrethana apo të dhëna të reja në funksion të procedimit penal;
- si dhe marrjen e detyrimeve reciproke, të përbashkëta ose të bashkërenduara.

17. Veprimtaria e përmendur në pikën 16 të këtij udhëzimi realizohet nën  autoritetin dhe drejtimin e prokurorit kompetent, në përputhje me normat e vendosura në Kodin e Procedurës  Penale.

18. Prokuroritë e ngritura pranë gjykatës së shkallës së parë, çdo vit në bashkëpunim me drejtuesit e shërbimeve të Policisë Gjyqësore në Policinë Tatimore, planifikojnë dhe marrin masa për organizimin, bashkërendimin dhe kryerjen e veprimtarive që kanë për qëllim trajnimin e vazhdueshëm juridik e profesional të oficerëve dhe agjentëve të Policisë Gjyqësore.
19. Me këtë udhëzim njihen prokurorët, personeli i seksionit të Policisë Gjyqësore, si dhe personeli i shërbimit të Policisë Gjyqësore.

20. Për zbatimin e këtij udhëzimi ngarkohen prokurorët, drejtuesit e seksioneve dhe shërbimet e Policisë Gjyqësore, si dhe oficerët dhe agjentët e Policisë Gjyqësore në Policinë Tatimore.

21. Për kontrollin dhe zbatimin  e këtij udhëzimi ngarkohet Prokuroria e Përgjithshme, prokuroritë pranë gjykatës së  shkallës së parë,  si dhe Drejtoria e Policisë Tatimore në Drejtorinë e Përgjithshme të Tatimeve.

Ky udhëzim hyn në fuqi menjëherë.

